Elsa Tauria tuomittiin lähes puolen vuoden valvontarangaistukseen totaalikieltäytymisestä. Taurian mielestä asevelvollisuus on miehiä syrjivä ja vanhanaikainen tapa järjestää maanpuolustus.

Totaalikieltäytyjä Elsa Tauria pitää armeijaa

"

nykyaikaan sopimattomana laitoksena

"

, joka syrjii miehiä sukupuolen perusteella.

Hän kannattaa vapaaehtoista asevelvollisuutta.

Tauria pohtii, tuleeko Helsingin hovioikeuden tällä viikolla antamasta toisen totaalikieltäytyjän vapauttavasta tuomiosta ennakkotapaus, joka voisi vaikuttaa myös hänen omaan tuomioonsa.

Keravalainen Elsa Tauria on totaalikieltäytyjä ja saanut siitä käräjäoikeudessa tuomion. Hänen mielestään Suomen nykyinen asevelvollisuus syrjii ennen kaikkea miehiä. JUHA RAHKONEN

Keravalainen 19-vuotias Elsa Tauria tiesi jo vuosia sitten, ettei aio koskaan suorittaa asepalvelusta.

Tauria osallistui muiden ikäluokkansa nuorten miesten tavoin syksyllä 2016 kutsuntoihin, joissa hän haki siviilipalvelukseen.

Sinne hän ei kuitenkaan koskaan mennyt, sillä siviilipalveluskin on Taurian mielestä " rangaistuksenomainen " .

- Se on kestoltaan yli kaksi kertaa pidempi kuin lyhin asepalvelus. Sopivaa, omaa koulutusta löytyvää siviilipalveluspaikkaa on vaikea löytää ja pitkä sivari viivästyttää myös opintoja, yliopistossa matematiikkaa opiskeleva Tauria perustelee.

- Yksi vaihtoehto olisi ollut vapautuksen anominen koko palveluksesta terveydellisin perustein, mutta en halunnut ryhtyä siihen, vaan olen mieluummin totaalikieltäytyjä.

Ajatus armeijasta ahdisti

Tauria perustelee asepalveluksesta kieltäytymistään kahdella syyllä: antimilitarismilla ja asevelvollisuuden syrjivyydellä.

Taurian unelmayhteiskunnassa aseita ei olisi lainkaan ja konfliktit ratkaistaisiin muuten kuin väkivallalla.

- Käytännössä se ei tietenkään toimi, jos Suomi on ainoa maa, joka luopuu aseista. Siksi ensimmäisenä pitää uudistaa asepalvelusta niin, ettei se syrji ketään.

Parhaillaan sukupuolenkorjausprosessia läpikäyvä Tauria näkee asevelvollisuuden syrjivän suomalaismiehiä heidän sukupuolensa takia.

- Juridinen sukupuoli ei saisi olla määrittävä tekijä. Nyt koko maanpuolustus ylläpitää mieskeskeistä kuvaa.

- Asevelvollisuus olisi periaatteessa helpompi hyväksyä, jos se koskisi molempia sukupuolia. Siinäkään tapauksessa en tosin hyväksyisi armeijaa, Tauria sanoo.

Toiseksi Tauria kritisoi voimakkaasti sitä, että Suomessa Jehovan todistajat ovat rauhan aikana lain mukaan vapautettuja asevelvollisuudesta.

- On outoa, että on jo tiettyjä ihmisryhmiä, joita asevelvollisuus ei automaattisesti koske.

Tauria pitää armeijaa yleisesti ottaen " nykyaikaan sopimattomana laitoksena " .

- Olen saanut armeijasta sen käsityksen, että se on erittäin hierarkkinen järjestelmä ja vaimentaa tehokkaasti yksilönvapautta.

- Ajatus armeijasta tuntuu ahdistavalta ja koen, etten sopeutuisi sinne tai voisi allekirjoittaa armeijan edustamia periaatteita.

Elsa Taurian mielestä asevelvollisuus olisi helpompi hyväksyä, jos se koskisi molempia sukupuolia. Siltikään hän itse ei armeijaan haluaisi. JUHA RAHKONEN

Vapaaehtoisuus tilalle

Pakollisen asevelvollisuuden sijaan Tauria haluaisi perustaa Suomen puolustuksen vapaaehtoisuuteen.

Hän ottaa verrokiksi Ruotsin, Norjan ja Tanskan, joissa asevelvollisuus on jossain määrin valikoiva. Tanskassa asevelvollisuudesta kieltäytymisestä ei käytännössä rangaista mitenkään.

- Nykyisin Suomessa tarpeettoman moni suorittaa asepalveluksen. Jos armeijaan menevien määrä laskisi, heihin voitaisiin käyttää enemmän resursseja ja esimerkiksi päivärahoja voitaisiin maksaa enemmän. Se luultavasti tekisi armeijasta houkuttelevan, Tauria arvioi.

- Toisaalta paljon puhutaan, että Suomessa on kova maanpuolustustahto. Miksi siihen pitää sitten vankeusrangaistuksen uhalla pakottaa?

Taurian mukaan totaalikieltäytyminen ei ole herättänyt kummastusta hänen omassa lähipiirissään, sillä moni hänen omista ystävistään jakaa saman ideologian.

Sen sijaan muualta on tullut rajuakin kritiikkiä.

- Nettipalstoilla käydään asiasta keskustelua, joka ei ole mielestäni yleensä edes erityisen hyvin perusteltua, vaan lähinnä pilkataan minun tekemiäni valintoja.

Vaikka vankeuteen

Tauria ilmoitti omasta totaalikieltäytymisestään kirjeellä siviilipalveluskeskuksen johtajalle, minkä jälkeen alkoi asian virallinen käsittely rikosilmoituksineen ja poliisikuulusteluineen.

Prosessin välivaihe saavutettiin kuluvan kuun alkupuolella, kun Tauria tuomittiin Itä-Uudenmaan käräjäoikeudessa 173 päivän valvontarangaistukseen. Käytännössä kyse on valvotusta kotiarestista.

Totaalikieltäytyjä voidaan tuomita myös ehdottomaan vankeuteen.

Tauria sanoo, ettei asevelvollisuudesta kieltäytymisestä langetettu rikostuomio " tunnu juuri miltään " , vaikka joinakin hetkinä oikeusprosessi on tuntunut pelottavalta ja ahdistavalta. Tarvittaessa hän olisi ollut valmis menemään vankilaan asti tuomiota kärsimään.

- Minusta lainsäädännössä on tässä suhteessa vikaa, sillä perustuslain mukaan ketään ei saa syrjiä. Siksi en näe tässä eettisiä ongelmia.

- Prosessi on pikemminkin herättänyt entistä enemmän halua puhua asian puolesta. Toivon, että omalla toiminnallani voisin saada muutosta aikaiseksi.

Murroksen partaalla

Tauria pyrkii edistämään asiaansa toimimalla puheenjohtajana Aseistakieltäytyjäliitossa. Hän on myös valittanut saamastaan tuomiosta hovioikeuteen.

Tauria sanoo seuraavansa nyt mielenkiinnolla, tuleeko Helsingin hovioikeuden tällä viikolla antamasta toisen totaalikieltäytyjän saamasta vapauttavasta tuomiosta ennakkotapaus. Se voisi vaikuttaa myös hänen omaan tuomioonsa.

Kävi oikeuskäsittelyssä miten tahansa, Tauria pitää todennäköisenä, että Suomessa siirrytään tulevaisuudessa vapaaehtoiseen asevelvollisuuteen.

- Syrjivyys tiedostetaan jo, mutta vielä ei ole halua viedä asiaa pidemmälle. Nyt ollaan mielestäni kuitenkin jo murroksen partaalla.